Forslag til RÅDETS FORORDNING om ændring af Rådets forordning (EF) nr. 2501/2001 om anvendelse af et arrangement med generelle toldpræferencer for perioden 1. januar 2002 til 31. december 2004

(forelagt af Kommissionen)

BEGRUNDELSE

Artikel 7, stk. 8, i Rådets forordning (EF) nr. 2501/2001 af 10. december 2001 om anvendelse af et arrangement med generelle toldpræferencer for perioden 1. januar 2002 til 31. december 2004 [1] fastsætter, at de i denne artikels stk. 1 til 4 omhandlede toldpræferencer ikke finder anvendelse på varer fra sektorer, for hvilke de er afskaffet i overensstemmelse med kolonne D i bilag I eller med en afgørelse, der er truffet efterfølgende i overensstemmelse med artikel 12. Artikel 12 finder også anvendelse på de i artikel 10 omhandlede præferencer, dvs. præferencer, der er indrømmet i medfør af den særlige ordning for bekæmpelse af narkotikaproduktion og -handel. For at tydeliggøre dette bør der indsættes en bestemmelse i artikel 10 svarende til artikel 7, stk. 8.

[1] EFT L 346 af 31.12.2001, s. 1.

Artikel 12 fastsætter detaljerede regler for graduering inden for GSP. Ifølge artikel 12, stk. 1, afskaffes toldpræferencerne i henhold til den generelle ordning såvel som i henhold til de særlige ordninger for bekæmpelse af narkotikaproduktion og -handel for varer med oprindelse i et begunstiget land i en sektor, som i tre på hinanden følgende år har opfyldt et af kriterierne i dette stykke. Ifølge artikel 12, stk. 2, genindføres toldpræferencerne, hvis en sektor, der tidligere er blevet gradueret, ikke i tre på hinanden følgende år har opfyldt de samme kriterier.

Kriterierne refererer til tidligere resultater. Der tages ikke hensyn til pludselige ændringer i det begunstigede lands økonomiske og finansielle situation, som indtræder efter referenceperioden. Formålet med dette forslag er at ændre Rådets GSP-forordning for at indsætte en særlig bestemmelse, der gør det muligt at fritage begunstigede lande, der er udsat for en alvorlig økonomisk og finansiel krise, for graduering af nye sektorer.

Forskellige bestemmelser i forordningen henviser til sektorer. Disse bestemmelser kan ikke anvendes på varer, med hensyn til hvilke det ikke er fastlagt, hvilken sektor de tilhører. Det foreslås derfor at indsætte en ny sektor i bilag III for alle varer, der ikke indgår i en af de eksisterende sektorer.

2003/0017 (ACC)

Forslag til RÅDETS FORORDNING om ændring af Rådets forordning (EF) nr. 2501/2001 om anvendelse af et arrangement med generelle toldpræferencer for perioden 1. januar 2002 til 31. december 2004

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 133,

under henvisning til forslag fra Kommissionen [2], og

[2] EFT C [...] af [...], s. [...].

ud fra følgende betragtninger:

(1) Siden Rådets forordning (EF) nr. 2501/2001 af 10. december 2001 om anvendelse af et arrangement med generelle toldpræferencer for perioden 1. januar 2002 til 31. december 2004 [3] trådte i kraft den 1. januar 2002, har det vist sig, at den bør ændres på visse punkter.

[3] EFT L 346 af 31.12.2001, s. 1.

(2) Der bør navnlig indsættes en særlig bestemmelse, der gør det muligt at fritage begunstigede lande, der er udsat for en alvorlig økonomisk og finansiel krise, for graduering af nye sektorer. Da de bestemmelser i forordning (EF) nr. 2501/2001, der henviser til sektorer, ikke kan anvendes på varer, for hvilke der ikke er fastlagt en specifik sektor, bør bilag III til forordningen desuden ændres, så der angives en sektor for alle varer, der er omfattet af en af de forskellige ordninger.

(3) Det har ikke været muligt at vedtage den første beslutning i paragraf 5, artikel 12 før 1. januar 2003; det er derfor passende at foreslå, at gradueringsbeslutningens ikrafttrædelsesdato er 1. juni 2003.

(4) Forordning (EF) nr. 2501/2001 bør derfor ændres i overensstemmelse hermed -

UDSTEDT FØLGENDE FORORDNING:

Artikel 1

I forordning (EF) nr. 2501/2001 foretages følgende ændringer:

(1) I artikel 10 indsættes følgende stykke:

"3. De i stk. 1 og 2 omhandlede toldpræferencer finder ikke anvendelse på varer fra sektorer, for hvilke disse toldpræferencer er afskaffet for det berørte oprindelsesland i overensstemmelse med kolonne D i bilag I eller med en afgørelse, der er truffet efterfølgende i overensstemmelse med artikel 12."

(2) Paragraf 6, artikel 12 erstattes med følgende stykke:

"Den første beslutning taget i overensstemmelse med paragraf 5 vil være gyldig fra 1. juni 2003 vedrørende fjernelse af toldpræferencerne i paragraf 1 og 1. januar 2003 vedrørende reetableringen af toldpræferencerne i overensstemmelse med paragraf 2. Som følge heraf vil beslutninger taget i overensstemmelse med paragraf 5 træde i kraft den 1. januar i det år, som følger efter det år, hvor beslutningerne blev taget."

(3) I artikel 12 indsættes følgende stykke:

"8. Hvis bruttonationalindkomsten i faste priser i et begunstiget land, udtrykt i den nationale valuta, er faldet med mindst 10 %, for så vidt angår de seneste 12 måneder, for hvilke der foreligger tilgængelige data, finder stk. 1 og 2 ikke anvendelse for beslutninger taget i overenstemmelse med stk. 5."

(4) Den indledende forklaring i bilag I ændres således:

I henvisningen til "Kolonne D" erstattes parentesen "(artikel 7, stk. 8)" med "(artikel 7, stk. 8, og artikel 10, stk. 3)".

(5) Teksten under afdeling 4 ("Statistiske kilder") i bilag II affattes således:

"Den statistiske kilde for indkomsten pr. indbygger er Verdensbankens rapport om udviklingen i verden, for kvartalsmæssige bruttonationalindkomster IMF's internationale finansielle statistikker, for eksporten af forarbejdede varer statistikkerne fra FN's Comtrade og for Fællesskabets import statistikkerne fra Comext."

(6) I bilag III indsættes en yderligere sektor i overensstemmelse med bilaget til denne forordning.

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den [...]

På Rådets vegne

Formand

BILAG

(Sektor som omhandlet i artikel 1, nr. 5)

>TABELPOSITION>

FINANSIERINGSOVERSIGT TIL FORSLAGET

Politikområde: HANDEL

Aktivitet(er): EU's arrangement med generelle toldpræferencer

Foranstaltningens betegnelse:

Forslag til Rådets forordning om ændring af forordning (EF) nr. 2501/2001 om anvendelse af et arrangement med generelle toldpræferencer for perioden 1. januar 2002 til 31. december 2004

1. RETSGRUNDLAG

Traktatens artikel 133

2. BESKRIVELSE

2.1. Mål

Formålet med forordningen er at ændre Rådets forordning (EF) nr. 2501/2001 af 10. december 2001 om anvendelse af et arrangement med generelle toldpræferencer for perioden 1. januar 2002 til 31. december 2004

3. FINANSIELLE VIRKNINGER

Arrangementet med generelle præferencer medfører ingen udgifter for Fællesskabets budget. Det kan medføre mindskede eller øgede toldindtægter, afhængigt af antallet af sektorer og den handelsmængde, der er berettigede til graduering og degraduering.

Formålet med forslaget er at ændre forordningen for at indsætte en særlig bestemmelse, der gør det muligt at fritage begunstigede lande, der er udsat for en økonomisk og finansiel krise, for graduering af nye sektorer.

Ifølge de aktuelle statistikker vil denne bestemmelse kunne anvendes på argentinske fiskeriprodukter. Argentina udfører hvert år fiskeriprodukter til Europa for i alt 600 mio. EUR. Den gennemsnitlige toldsats for disse produkter er 10 %. Den nuværende præferencetoldsats er 6,5 % (præferencemargen på 3,5 procentpoint). Det vil derfor medføre et årligt indtægtstab på 21 mio. EUR, hvis denne sektor ikke gradueres (600 000 000 x 3,5 %). Det er meningen, at foranstaltningen skal træde i kraft den 1. april 2003, og det endelige indtægtstab kan derfor komme op på 36,75 mio. EUR (15,75 mio. EUR for 2003 og 21 mio. EUR for 2004).